KIRJALLINEN KYSYMYS E-3712/01 esittäjä(t): Jonas Sjöstedt (GUE/NGL) komissiolle. Journalististen tarkoitusten tulkinta EU:n tietosuojadirektiivissä.



Virallinen lehti nro 147 E , 20/06/2002 s. 0226 - 0227



KIRJALLINEN KYSYMYS E-3712/01 esittäjä(t): Jonas Sjöstedt (GUE/NGL) komissiolle (17. tammikuuta 2002) Aihe: Journalististen tarkoitusten tulkinta EU:n tietosuojadirektiivissä EU:n tietosuojadirektiivi on aiheuttanut paljon päänvaivaa Ruotsissa. Korkein oikeus katsoi 13. kesäkuuta 2001, että syytettynä olevan Börje Ramsbron kotisivut ovat journalismia eivätkä siten kuulu Ruotsin henkilötietolain piiriin. Tuomiolla kumottiin siten Tukholman käräjäoikeuden ja Svean hovioikeuden aiemmat tuomiot tietosuojalainsäädännön rikkomisesta. Tietosuojan tarkastuslaitos ja valtakunnansyyttäjä saivat myös nuhteet henkilötietolain virheellisestä tulkinnasta. Kahden vuoden käsittelyn jälkeen korkein oikeus katsoi Börje Ramsbron olevan oikeassa ja totesi tuomiossaan, että kotisivut voidaan katsoa tehdyn journalistisiin tarkoituksiin, sillä niissä tiedotetaan, esitetään kritiikkiä ja herätetään keskustelua yleisön kannalta tärkeistä yhteiskunnallisista kysymyksistä. Korkein oikeus painottaa kuitenkin, että tuomioistuimen tehtävänä ei ole arvioida kotisivujen laatua eikä asiatietojen paikkansapitävyyttä. Näitä asioita voidaan selvittää tavanomaisella herjauskanteella. Korkein oikeus päätti lisäksi, että julkisessa asemassa olevat henkilöt, kuten pankinjohtajat ja poliitikot, saavat varautua olemaan arvostelun kohteena ammatillisesta toiminnastaan, vaikka kritiikki esitettäisiinkin Internetin yksityisillä kotisivuilla. Korkein oikeus katsoo, että tällainen menettely ei ole henkilötietolain tai sen pohjana olevan EU:n tietosuojadirektiivin vastaista. Tällä tuomiolla on suuri periaatteellinen merkitys kaikkien ruotsalaisten kotisivujen kannalta. Käsitettä journalistiset tarkoitukset on tästedes tulkittava huomattavasti aiempaa väljemmin. Poikkeus ei koske enää vain toimittajia ja perustuslailla suojattuja tiedotusvälineitä, vaan myös tavallisia kansalaisia, jotka haluavat arvostella vallanpitäjiä nimeltä mainiten. Katsooko komissio, että journalistisia tarkoituksia on tulkittava Ruotsin korkeimman oikeuden tarkoittamalla väljyydellä? Frederik Bolkesteinin komission puolesta antama vastaus (26. helmikuuta 2002) Komissio haluaa muistuttaa, että yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY(1) (tietosuojadirektiivi) 9 artiklan säännösten mukaan jäsenvaltioiden on säädettävä ainoastaan journalistisia tarkoituksia tai taiteellisen tai kirjallisen ilmaisun tarkoituksia varten toteutettua henkilötietojen käsittelyä varten eräitä tämän direktiivin säännöksiä koskevista poikkeuksista ja vapautuksista ainoastaan, jos ne osoittautuvat välttämättömiksi yksityisyyttä koskevan oikeuden ja ilmaisuvapautta koskevien sääntöjen yhteensovittamisessa. Tämän artiklan täytäntöönpanosta säädetään vuonna 1998 annetussa Ruotsin tietosuojalaissa seuraavasti: [ruotsinkielinen versio] 7 § Bestämmelserna i denna lag tillämpas inte i den utsträckning det skulle strida mot bestämmelserna om tryck- och yttrandefrihet i tryckfrihetsförordningen eller yttrandefrihetsgrundlagen. Bestämmelserna i 929 och 3344 §§ samt 45 § första stycket och 4749 §§ skall inte tillämpas på sådan behandling av personuppgifter som sker uteslutande för journalistiska ändamål eller konstnärligt eller litterärt skapande. Komission tehtävä ei ole kommentoida kansallisten tuomioistuinten tuomioita, mukaan luettuna Ruotsin korkeimman oikeuden tuomio, johon arvoisa parlamentin jäsen viittaa ja jossa kansallista lakia sovelletaan tapauskohtaisesti. Direktiivin tulkinta kuuluu viime kädessä Euroopan yhteisöjen tuomioistuimen toimivaltaan, erityisesti EY:n perustamissopimuksen 234 artiklan mukaisten ennakkoratkaisujen muodossa. Komissio huomauttaa, että Göta Hovrätt on esittänyt yhteisöjen tuomioistuimelle eräitä kotisivua koskevia kysymyksiä (Asia C-101/01, Åklagarmyndigheten i Jönköping, ei vielä ratkaistu). (1) EYVL L 281, 23.11.1995